પ્રાંતિજ શહેરના તપોદનવાસમાં આવેલ એક બંધ મકાનનું તાળુ તોડી તિજોરીમાંથી સોના, ચાંદીના દાગીના તેમજ રોકડ રકમની ચોરી થવાના બનાવ અંગે પ્રાંતિજ પોલીસ સ્ટેશનમાં ફરિયાદ નોંધાતા પોલીસે ગુનો નોંધી તપાસના ચક્રો ગતિમાન કર્યા છે. પ્રાંતિજ પોલીસ સ્ટેશનેથી મળતી માહિતી મુજબ પ્રાંતિજ શહેરના રાકેશકુમાર બાબુલાલ રાવલ (હાલ રહે.મુંબઇ, ઘાટકોપર) ના પ્રાંતિજના બંધ મકાનનું સોમવારની રાત્રિ દરમિયાન તસ્કરોએ મકાનનું તાળુ તોડી ઘરમાં પ્રવેશ કરી તિજોરી તોડી તેમાં મૂકેલા સોના, ચાંદીના દાગીના રૂા.૧,૩૩,૦૦૦ તેમજ રૂા.૧૮,૦૦૦ રોકડા મળી કુલ રૂા.૧.૫૧ લાખની મત્તા ચોરી કરી તસ્કરો નાસી છૂટયા હતા. ચોરીના બનાવ અંગે જાણ થતા બુધવારના રોજ મુંબઇ ઘાટકો પર રહેતા રાકેશકુમાર બાબુલાલ રાવલ પોતાના વતનમાં આવ્યા હતા અને ચોરીના બનાવ અંગે પ્રાંતિજ પોલીસ સ્ટેશને ફરિયાદ નોંધાવતા પોલીસે ગુનો નોંધી તપાસ હાથ ધરી છે.